Andres Mustonen 1984. aastal
**Andres Mustonen** (sündinud 1. septembril 1953 Tallinnas) on eesti viiuldaja, ansamblijuht ja dirigent.

Elulugu
-------

Mustoneni isa Aleksander Mustonen oli ingerisoomlane, kelle koos rahvuskaaslastega Nõukogude võim nõudis tagasi Soomest pärast Jätkusõda. Aleksander tutvus Eestis eestlannaga ja töötas hiljem lukksepana tehases. Soome keelt kodus ei räägitud ja isa varjas oma tausta, mis ingerisoomlastele omaselt oli täis kannatusi. Mõnikord Aleksandri huulte vahelt kostnud soome vandumine "perkeleen ryssä" väljendas kogemuste tekitatud sisemist ängistust. Märtsiküüditamisest päästis pere Mustoneni ema tuttav miilits, kes hoiatas ette mitte kodus olla küüditamise ööl.

Mustonen käis põhikoolis Tallinna 22. Keskkoolis. Ta lõpetas 1972. aastal Tallinna Muusikakeskkooli ja 1977. aastal Tallinna Riikliku Konservatooriumi viiuli erialal (Endel Lippuse klass). Ta on end vanamuusika alal täiendanud Austrias ja Hollandis.

1972. aastal asutas ta varajase muusika ansambli Hortus Musicus ning oli algusest peale kuni aastani 2023 selle kunstiline juht ja dirigent. Seejuures oli ta Nõukogude Liidus varajase muusika pioneere, olles eeskujuks paljude vanamuusikaansamblite loomisel.

Ta on esmaesitanud Eestis paljude tuntud heliloojate teoseid, talle on helitöid pühendanud Arvo Pärt ("Arbos", "An den Wassern zu Babel").

Aastal 1989 algatasid Andres Mustonen ja Hortus Musicus barokkmuusikafestivali MustonenFest.

Skandaal seoses esinemisega Venemaal
------------------------------------

30. märtsil 2023 puhkes eesti meedias skandaal seoses sellega, et Mustonen esines 19. märtsil Venemaal Novosibirskis, kuigi kultuurikoostöö Eesti ja Venemaa vahel on lõppenud Venemaa sissetungi järel Ukrainasse. 

31. märtsil kirjutas Postimees, et Eesti Kontsert taunib muusik Andres Mustoneni esinemist Venemaal ning lõpetab temaga koostöö: Ehkki Eesti Kontsert ei ole Andres Mustoneni tööandja, vaid muusik osutab vanamuusikaansamblile Hortus Musicus kunstilise juhi teenust, ei pea Eesti Kontserdi juht Kertu Orro koostööd Mustoneniga enam võimalikuks. Eesti Kontsert ei olnud teadlik Mustoneni tegevusest Venemaal, vaid sellest loeti sotsiaalmeediast. Ka keeldus muusik peale uudise avalikuks tulekut selgituste andmisest. «Eesti Kontserdi väärtusi mõõdetakse kõrges eetikas ning lojaalsuses Eesti riigile. Andres Mustonen on oma tegevuse ja suhtumisega näidanud, et ta neist tõekspidamistest ei hooli. Meie jaoks on tegu ületamatu väärtuskonflikti ja usalduse kaotusega, seetõttu lõpetame temaga koostöö,» ütles Orro. 

Kultuuriministeeriumi kommunikatsiooni- ja rahvusvahelise koostöö osakonna juhataja Meelis Kompus kinnitas ERR-ile, et igasugune kultuurikoostöö Venemaaga on hetkel katkestatud. "See on olnud ka kompass meie kultuuritegijatele oma otsuste tegemisel, kui neile tulevad pakkumised ühele või teisele festivalile, tuleb tunnustada meie valdkonda, sest sellest põhimõttest on ka lähtutud," mainis Kompus ja rõhutas, et selles valguses tuli ka Mustoneni otsus esineda Venemaal väga ebameeldiva ja kurva üllatusena. "Tema otsus on kindlasti taunitav, eriti mõeldes selle peale, mis toimub Ukrainas, me saame praktiliselt iga päev teateid selle kohta, kuidas on purustatud mõni kultuurikeskus ja kuidas rindel hukkuvad ukraina kultuuritegelased, kes kõik oma maad praegu kaitsevad selle agressiooni vastu." "Seetõttu on täiesti lubamatu ja väga kurb, et Eestist – kes on kõikidel tasemetel Ukraina toetaja – on selliseid kultuuritegelasi, kes pole mõistnud selle tegevuse sügavust ja on teinud otsuse, et esineda sellisel hetkel Venemaal," ütles Kompus. "Meie sõnum on selge: kultuurikoostöö agressorriigiga, mille president on rahvusvaheliselt tagaotsitavaks kuulutatud, ei ole kuidagi tolereeritav ja praegusel hetkel peaksid sellest põhimõttest lähtuma kultuuritegelased, sportlased, ettevõtjad ja tegelikult igaüks meist."

Eesti Päevaleht kirjutas: Hiljutine Andres Mustoneni käik Putini Venemaale, et seal koos Kremli toetajatega lava jagada, ning seletused, mida muusik pärast oma tegude kohta jagas, ei jäta mingit kahtlust, kelle poolel see inimene sõjas paikneb. Kas see on ideoloogia, piiratud arusaam, kasuahnus või mõni muu põhjus, ei olegi enam oluline. Mustonen, kes juhib muu hulgas omanimelist festivali ning Eesti vanimat (ja kuulsaimat) tegutsevat vanamuusika ansamblit Hortus Musicus, on selgelt oma moraalikompassi väga valesse suunda kalibreerinud.

31. märtsi õhtupoolikul avaldas Postimees Mustoneni selgituse: «Mul on kujunenud olukorra pärast siiralt kahju. Saan aru, et minu käitumine, mis mulle endale on arusaadav, ei ole arusaadav ja aktsepteeritav paljudele teistele, kaasa arvatud mu oma perekonnale ja lähimatele kolleegidele-sõpradele. Mul on sellest väga kahju; ma palun vabandust neilt, kellele olen sellega meelehärmi valmistanud,» kirjutas Mustonen Postimehele. «Olen harjunud igasugustes olukordades oma asja ajama, vajadusel vastuvoolu ujuma, takistustest ja piirangutest üle astuma. Tunnistan, et praeguses olukorras oleksin pidanud oma sammu põhjalikumalt kaaluma ja ka selgitama,» rõhutas Mustonen.

Tunnustus
---------

* 1986 – Eesti NSV teeneline kunstnik
* 1988 – Eesti NSV muusika-aastapreemia
* 1995 – Eesti Kultuurkapitali helikunsti aastapreemia (mitmekülgne tegevus eesti muusikaelus)
* 1996 – Eesti Raadio aasta muusik
* 1998 – Valgetähe IV klassi teenetemärk
* 2000 – Tallinna teenetemärk
* 2003 – Eesti Muusikanõukogu aastapreemia (koos ansambliga Hortus Musicus, pikaajalise sihipärase ja tulemusliku loomingulise tegevuse eest)
* 2016 – Armeenia kultuuriministeeriumi kuldmedal teenete eest Armeenia kultuuri tutvustamisel rahvusvahelisel areenil.
* 2022 – Eesti Kultuurkapitali helikunsti aastapreemia (kõrgetasemeline ja silmapaistev muusikutegevus solisti ja dirigendina)

Isiklikku
---------

Ta oli abielus sopran Helle Mustoneniga. Tema praegune abikaasa on tõlkija ja diplomaat Malle Talvet-Mustonen.

Andres Mustoneni poeg Mattias tegutseb ansamblis Regatt ja pojapoeg Frederik Mustonen ansamblis Pitsa.

Viited
------

1. ↑  Vikerraadio: Käbi ei kuku... Andres ja Mattias Mustonen, 18.04.2021
2. 1 2 3 4  *Eesti muusika biograafiline leksikon.* 1. köide: *A–M.* Tallinn: Eesti Entsüklopeediakirjastus, 2007, lk. 511.
3. ↑  *Eesti entsüklopeedia.* 14. köide: *Eesti elulood.* Tallinn: Eesti Entsüklopeediakirjastus, 2000, lk 305.
4. ↑  MustonenFest, Eesti muusikafestivalid, vaadatud 23. jaanuar 2013
5. ↑  Eesti Kontsert lõpetab koostöö Andres Mustoneniga, Postimees, 31.03.2023
6. ↑  Kultuuriministeerium taunib Andres Mustoneni otsust esineda Venemaal, ERR uudised, 31.03.2023
7. ↑  Kaupo Kikkas: Andres Mustoneni reis Venemaale tõestas, et temaga enam lava jagada ei kannata, EPL, 31.03.2023
8. ↑  Andres Mustonen: mul on kujunenud olukorra pärast siiralt kahju, PM, 31.03.2023
9. ↑  Teenetemärkide kavaleride andmekogu – 3130
10. ↑  Andres Mustonen - surematult armastades... Kroonika, 20. jaanuar 2012.
11. ↑  Vaimult vaba Andres Mustonen, Postimees, 22. mai 2011
12. ↑

Välislingid
-----------

|  |  |
| --- | --- |
|  | Pildid, videod ja helifailid Commonsis: **Andres Mustonen** |

* Andres Mustoneni biograafia Eesti Muusika Infokeskuse kodulehel
* "Eesti Kontsert: püsiva töölepingu kaotus pole Mustonenile leebe karistus" ERR, 4. november 2018